Jeg tror på, at mennesker kan forandre sig. Det ved jeg, de kan, for jeg har set det ske. Men det sker kun, hvis de arbejder meget hårdt for det. Det sker aldrig af sig selv. Hvis din kæreste skal forandre sig, så skal han i behandling for sin vrede. Han skal lære, hvordan han tackler den. Du skal ikke bo sammen med en mand, der kan eksplodere og pludselig angribe dig. Du skal ikke udsættes for vold. Hvis din kæreste mener det alvorligt med dig og ham, skal han indvilge i at lade sig behandle for alt det, der gør ham til en løs kanon. Vil han ikke det, så er det ud. Jeg har før skrevet, at når man ser folks sande ansigt, så er man nødt til at tro på det, man ser. Han er helt sikkert dejlig, men du er nødt til at se i øjnene, at han har en side, du ikke skal leve med. Jeg håber, du får ham overtalt. Også for hans egen skyld.